
Ministru kabineta sēdes protokollēmums

Informatīvais ziņojums "Par veselības nozarei papildus piešķirto finansējumu 2023. gadā"

· 1. Pieņemt zināšanai iesniegto informatīvo ziņojumu.
· 2. Pieņemt zināšanai, ka ir pilnībā izpildīts Ministru kabineta 2023. gada 20. jūnijā dotais uzdevums “Par finansējuma pārdali 2023. gadā veselības nozarei” (23-TA-1544), nodrošinot papildu finansējuma piešķiršanu 142 821 627 euro apmērā piešķiršanu veselības nozarei, to veicot vairākos posmos.
· 3. Atbalstīt apropriācijas pārdali 2023. gadā 30 876 217 euro apmērā no budžeta resora “74. Gadskārtējā valsts budžeta izpildes procesā pārdalāmais finansējums” programmas 15.00.00 “Finansējums Energoresursu cenu ārkārtēja pieauguma samazinājuma pasākumu likumā noteikto terminēto atbalsta pasākumu īstenošanai” uz budžeta resora “74. Gadskārtējā valsts budžeta izpildes procesā pārdalāmais finansējums” programmu 02.00.00 “Līdzekļi neparedzētiem gadījumiem”, lai nodrošinātu neatliekamu un prioritāru pasākumu finansēšanu veselības nozarē 2023. gadā.
· 4. Finanšu ministram normatīvajos aktos noteiktajā kārtībā informēt Saeimas Budžeta un finanšu (nodokļu) komisiju par šā protokollēmuma 3. punktā minēto apropriācijas pārdali un, ja Saeimas Budžeta un finanšu (nodokļu) komisija piecu darbdienu laikā pēc attiecīgās informācijas saņemšanas nav izteikusi iebildumus, veikt apropriācijas pārdali.
· 5. Veselības ministrijai sagatavot un noteiktajā kārtībā iesniegt izskatīšanai Ministru kabineta rīkojuma projektu šā protokollēmuma 3. punktā noteiktā finansējuma piešķiršanai no budžeta resora “74. Gadskārtējā valsts budžeta izpildes procesā pārdalāmais finansējums” programmas 02.00.00 “Līdzekļi neparedzētiem gadījumiem”, vienlaikus Ministru kabineta rīkojuma projekta anotācijā ietvert informāciju (tajā skaitā sasniedzamos rezultātus un detalizētus aprēķinus) sadalījumā pa pasākumiem, kurus attiecīgā finansējuma ietvaros 2023. gadā plānots nodrošināt.
· 6. Atbalstīt ieguldījumu valsts klīnisko universitāšu slimnīcu (SIA “Rīgas Austrumu klīniskā universitātes slimnīca”, VSIA “Paula Stradiņa klīniskā universitātes slimnīca”, VSIA “Bērnu klīniskā universitātes slimnīca”) pamatkapitālā kopsummā līdz 4 000 000 euro apmēram investīcijām slimnīcu kritiskajā infrastruktūrā elektroapgādes nepārtrauktības nodrošināšanai, kā arī to stratēģisko mērķu sasniegšanai, vienlaikus Ministru kabineta rīkojuma projekta anotācijā ietvert informāciju par katrai slimnīcai piešķiramā finansējuma apmēru, pamatojot to ar detalizētiem aprēķiniem, nepārsniedzot ieguldījuma kopsummu.
· 7. Veselības ministrijai sagatavot Ministru kabineta lēmumprojektu un finanšu ministram palielināt Veselības ministrijai apropriāciju finansēšanas klasifikācijas kategoriju kodiem, lai veiktu ieguldījumu valsts klīnisko universitāšu slimnīcu (SIA “Rīgas Austrumu klīniskā universitātes slimnīca”, VSIA “Paula Stradiņa klīniskā universitātes slimnīca”, VSIA “Bērnu klīniskā universitātes slimnīca”) pamatkapitālā rīkojuma 6. punktā minēto mērķu nodrošināšanai, ievērojot Likuma par budžetu un finanšu vadību 9. panta deviņpadsmitās daļas regulējumu.
· 8. Pieņemt zināšanai, ka izdevumu palielināšana  veselības nozarei  nav uzskatāma par vienreizējo pasākumu likuma “Par valsts budžetu 2023. gadam un budžeta ietvaru 2023., 2024. un 2025. gadam” 5. panta 3. punkta izpratnē un šim mērķim veiktā finansējuma pārdale no ārpus fiskālās telpas rezervētiem, bet 2023. gadā neizlietotiem finanšu resursiem budžeta resora “74. Gadskārtējā valsts budžeta izpildes procesā pārdalāmais finansējums” programmā 15.00.00 “Finansējums Energoresursu cenu ārkārtēja pieauguma samazinājuma pasākumu likumā noteikto terminēto atbalsta pasākumu īstenošanai” samazina vispārējās valdības budžeta strukturālo bilanci.
· 9. Ņemot vērā vispārējās valdības budžeta strukturālās bilances palielinājumu, ko nodrošina būtisks ieņēmumu pārsniegums pār likumā “Par valsts budžetu 2023. gadam un budžeta ietvaru 2023., 2024. un 2025. gadiem” plānoto nenodokļu ieņēmumu pozīcijā “Ieņēmumi no konfiscēto noziedzīgi iegūto līdzekļu un papildsoda – mantas konfiskācija – realizācijas”, un šis palielinājums nav saistīts ar valsts ekonomikas attīstības cikliskajiem faktoriem, atbalstīt šā protokollēmuma 3. un 6. punktā minēto vispārējās valdības budžeta strukturālās bilances samazinājumu.

